**Tájékoztató az Önkormányzat, intézményei, gazdasági társaságai tevékenységéhez szükséges energia beszerzéséről, az energiaellátásról**

**Önkormányzat és intézményei:**

**I. Az energiaválság időszakában lefolytatott beszerzésekről, közbeszerzésekről:**

**2022. évben,** az energiaárak robbanásszerű emelkedésekor az volt a cél, hogy a személyes ellátást, gondoskodást nyújtó intézményekben az ellátásbiztonsághoz szükséges energia mindenképpen biztosított legyen, ezért ezen szervezetek részére **fix áron**, egyedi szerződések útján került beszerzésre a gáz és a villamosenergia. Magas egységárak voltak jellemzők: földgázenergia egyedi beszerzéseknél fix: nettó 115,03 Ft/kWh, villamosenergia egyedi beszerzéseknél fix: 306,17 Ft/kwh.

A többi intézmény, létesítmény működéséhez szükséges energiát ún. KEF-es rendszerben a mindenkori tőzsdei árakhoz igazodó, **változó áron** vásároltuk meg. Az induló egységárak itt is magasak voltak még, de mérséklődésük folyamatosan megfigyelhető volt, az induló földgáz egységár 57,794 Ft/kwh, a villamosenergia induló egységára 165,42 Ft/kwh volt.

**Az intézmények** a számos takarékossági intézkedéssel jelentős energia megtakarítást értek el.

**Az energiafelhasználásban elért megtakarítás az alábbiakban foglalható össze**:

Az intézmények ebben az időszakban az Önkormányzat által beszerzett, csökkentett energiamennyiség felhasználása mellett látták el feladataikat. A **villamosenergia és a távhő fogyasztása esetén az „elvárt” mennyiséghez képest mintegy 14%-21%-os megtakarítást értek el, ennek tényleges költségvetési kihatása az elszámolásokat követően lesz látható**. A takarékossági intézkedések hatására, az **energiaválságot megelőző időszakokhoz képest**, valamennyi energianem figyelembevételével, ez **a megtakarítás még magasabb, mintegy 22,5%-38,5% mutatható ki**.

**A megtakarítások terhére** a Közgyűlés az intézményi együttműködést megköszönve **egyszeri juttatás kifizetésére biztosította a fedezetet**. Emellett a **2024. évi költségvetés tervezése keretében vizsgáljuk**, hogy az elmaradt eszközbeszerzések, felújítások mely része lesz pótolható.

**Kiemelendő, hogy amennyiben az intézményi működést érintő takarékossági intézkedések megtételére nem került volna sor**, úgy a 2023. évi átlagárakkal számítottan az **Önkormányzat 2023. évet terhelő kiadásai további mintegy bruttó 450-500 millió Ft-tal lennének magasabbak**.

**II. A 2023. év második felében lefolytatott közbeszerzésekről:**

2023. évben az Önkormányzat és intézményei, továbbá egyes létesítményei, ingatlanjai földgáz- és villamosenergia ellátásához **az ún. KEF-es rendszeren keresztül** **fix áras módszertan szerint, 2024. évre és 2025. évre is kértünk ajánlatokat.** A nyári beszerzés, az energiapiaci tendenciák, a kapcsolódó szakértői elemzések alapján így **kedvezőbb árakat lehetett elérni**, továbbá a fix ár alkalmazásával az energiaárak okozta bizonytalanságot és nehézségeket ki tudtuk küszöbölni.

**Az Önkormányzat és valamennyi szervezete részére a földgázenergia 2023. október 1. napjától 2025. október 1. napjáig tartó időszakra biztosított.** A **földgáz**energia **egységára** a legkedvezőbb ajánlatot adó MVM Zrt. ajánlata alapján **2024. évben nettó 27,84 Ft/kWh, 2025. évben nettó 29,695 Ft/kWh**.

**Az Önkormányzat és valamennyi szervezete részére a villamosenergia 2024. január 1. napjától 2025. december 31. napjáig tartó időszakra biztosított.** A legkedvezőbb ajánlatot ez esetben is az MVM Zrt. adta. Intézményeink esetében a **villamosenergia egységára 2024. évben nettó 88,09 Ft/kWh, 2025. évben nettó 83,07 Ft/kWh**, a Sóstói Stadion, valamint a multicsarnok esetében pedig 2024. évben nettó 86,13 Ft/kWh, 2025. évben nettó 81,68 Ft/kWh.

**Ezek az egységárak földgáz esetében** az **energiakrízis előtti egységárhoz képest mintegy 20-25%-kal magasabbak**, míg a 2022. évi egyedi szerződéseinkhez képest 1/4-ére csökkentek, a **villamosenergia esetében** **az energiakrízis előtti egységárhoz képest mintegy 1,8 X-osak**, azonban a mostani egyedi szerződéseinkhez képest kb. az 1/3-ára csökkentek.

**Gázévenként** – a 30%-os opciós mennyiséget is beleszámolva – **mindösszesen legfeljebb 7,9 millió kWh mennyiségű földgáz kerül igénybevételre**, melynek várható éves összköltsége nettó 263,8-278,4 millió Ft+áfa.

Beleértve az opciós mennyiséget is, **2024. évben legfeljebb mintegy 7,8 millió kWh, 2025. évben legfeljebb mintegy 8,1 millió kWh** **mennyiségű villamosenergia igénybevételére kerül** sor, melynek éves összköltsége 2024. évben mintegy nettó 969 millió Ft+áfa, 2025. évben mintegy nettó 962 millió Ft+áfa.

**2024. és 2025. években az összes költség takarékos és hatékony energiafelhasználással és kedvező időjárás esetén reményeink szerint jelentősen csökkenthető azzal, hogy az opciós tétel lehívására nem kerül majd sor.**

***Kiemelendő, hogy téli korlátozásra nem kerül sor, valamennyi intézményünket és létesítményünket nyitva tudjuk tartani folyamatosan.***

**.-.-.-.-**

**Gazdasági társaságok:**

**Az energiahordozók árának drasztikus emelkedése** a gazdasági társaságok 2022. évi működését is hátrányosan érintette, következményei még 2023. évben is jelentkeztek. Történt ez annak ellenére, hogy a társaságok gazdálkodásuk során a következmények kezelése, illetve mérséklése érdekében hozott tulajdonosi **megtakarítási** **intézkedések** szerint jártak el.

A társaságok **megtakarítást** értek el felhasznált **energia mennyiségének tekintetében**. A 2021. évihez viszonyítva a társaságok **gázenergia felhasználása 15–17 %-os, a villamosenergia felhasználás 3-5 %-os** mértékben csökkent.

A társaságoknak 2023-ban a felhasznált energia mennyiségének csökkenése ellenére **többletköltségük** keletkezett.

**Fontos kiemelni, hogy**

* 2023. évben az **energiahordozók piaci ára** csökkent;
* a Csitáry G. Emil Uszoda és Strandfürdő 2023. évi közüzemi költségeinek részbeni fedezetét a Honvédelmi Minisztériumtól kapott mindösszesen **416.470.003 Ft vissza nem térítendő támogatás** biztosította;
* a gazdasági társaságok az egyes energiahordozók biztosítása érdekében **új beszerzési, közbeszerzési eljárásokat** folytattak le és azok során kedvezőbb árakat értek el (pl. a Széphő Zrt. villamosenergia tender megtakarítás 185 MFt stb.);
* az Energiaügyi Miniszter rendeletében 2023. október 1-től induló gázévben a távhőtermeléshez szükséges gázárakat érdemben, a **2022. év utolsó negyedévében** alkalmazott ár mintegy **negyedére csökkentette**;
* a Kormány döntése alapján **a közvilágítás érdekében felhasznált villamos energia** egységára 2023. május 1. napjától 59%-kal mérséklődött, ezzel a Városgondnokság Kft. a 2023. szeptemberi felmérés szerint **742 millió forint** megtakarítást ért el.

Mindezeknek és a tulajdonosi hatáskörben tett intézkedéseknek köszönhetően a tulajdonosi támogatásból működő gazdasági társaságok 2023. évi üzleti tervek elfogadásakor prognosztizált többletköltsége 807 millió forinttal csökkent. Ez az összeg, az üzleti tervekben rögzítettekhez képest megtakarításként jelentkezett. A tulajdonos, a Közgyűlés döntése szerint a keletkezett megtakarítást a társaságok

* a munkavállalók részére **SZÉP kártya jellegű** többletjuttatás folyósítására,
* korábban kényszerűen **halasztott beruházások** megvalósítására,
* **veszteségük** csökkentésére

fordíthatták.

Ez a forrás teszi lehetővé azt is, hogy elkészüljön a Csitáry. G. Emil **uszoda kiviteli terve**, valamint megvalósulhasson a „**Saára” program** számos beruházása, és a Rózsa-liget jelentős felújítása.

Eredményként értékelhető, hogy a kedvezőtlen környezet ellenére, 2023. évben a gazdasági társaságok működéséhez szükséges **ellátásbiztonság folyamatos volt.**

A gazdasági társaságok a **tulajdonost havi rendszerességgel tájékoztatták** az energiabiztonság, a tényleges energiafelhasználás alakulásáról, ezek gazdasági következményeiről, energiahatékonysági beruházásaikról, vonatkozó tapasztalataikat egymással megosztották. Indokolt esetben a tulajdonos az előzőek alapján hozhatta meg azokat a döntéseket, amelyek alkalmasak voltak az ellátásbiztonság folyamatos fenntartására, illetve a kedvezőtlen gazdasági körülmények mérséklésére.

Kijelenthető, hogy az energiaellátás, az energiabiztonság, az energiahordozók árának kérdése a következő években is a **gazdasági társaságok működésének a fókuszában marad**. A **2024. évi működésükhöz** szükséges energia rendelkezésre állásához nélkülözhetetlen szerződéseiket a társaságok már vagy megkötötték vagy a szerződések véglegesítését végzik.

Fontos ugyanakkor megjegyezni, hogy **az energiahordozók ára** az elmúlt szűk két évben korábban nem tapasztalt volatilitást mutatott, nem kizárható, hogy ez a jelenség az előttünk álló időszakban is megismétlődik. Egyes szakmai elemzések arra mutatnak rá, hogy a háborús események **az árak** **emelkedésének, alig kiszámítható alakulásának kockázatát vetítik előre.**

Számítunk rá, hogy a Kormány egyedi vagy az ágazat egészére kiterjedő intézkedéseivel a jövőben is hozzá fog járulni mind az energiabiztonság, mind a kedvezőbb beszerzési árak eléréséhez. Fontos, hogy az energia árának növekedéséből származó többletköltségeiket a társaságok a lakossági ügyfelek felé a jövőben sem hárítják át.